สอยด่วน! AMATA พี/อีต่ำ-อัพไซด์เพียบ
AMATA มาแรง! รับประเด็นบวก 3 เด้ง P/E ต่ำกว่ากลุ่มอสังหาฯ-ตลาด พร้อมอัพไซด์เพียบ! ลุ้นรายได้ปีนี้โต 20% ตามยอดขายที่ดินที่ปีนี้แตะพันไร่ ลุยเจรจานักลงทุนญี่ปุ่น 
12 ก.ค. 2559

AMATA มาแรง! รับประเด็นบวก 3 เด้ง P/E ต่ำกว่ากลุ่มอสังหาฯ-ตลาด พร้อมอัพไซด์เพียบ! ลุ้นรายได้ปีนี้โต 20% ตามยอดขายที่ดินที่ปีนี้แตะพันไร่ลุยเจรจานักลงทุนญี่ปุ่น
 
นายวิบูลย์ กรมดิษฐ์ กรรมการและประธานเจ้าหน้าที่การตลาด บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทคาดรายได้ปีนี้จะเติบโตราว 20% จากปีก่อน ตามยอดขายที่ดินที่ปีนี้ตั้งเป้าหมายไว้ที่ราว 1 พันไร่ เพิ่มขึ้นจากกว่า 800 ไร่ในปีก่อน ขณะที่บริษัทได้ปรับขึ้นราคาขายที่ดินให้สอดคล้องกับราคาประเมินที่ดินใหม่ของภาครัฐ ขณะที่สถานการณ์การเมืองที่นิ่งและภาวะเศรษฐกิจที่ไม่ได้เลวร้ายมากนัก ประกอบกับการกระตุ้นการลงทุนจากภาครัฐบาล ยังเป็นปัจจัยที่สนับสนุนภาคการลงทุน
อย่างไรก็ตามช่วงครึ่งแรกของปีนี้สามารถทำยอดขายที่ดินได้เพียง 260-270 ไร่ แต่เชื่อว่ายอดขายที่ดินจะฟื้นตัวขึ้นในช่วงครึ่งปีหลัง ซึ่งเป็นไปตามฤดูกาล อีกทั้งยังอยู่ระหว่างเจรจาเพื่อซื้อขายที่ดินกับนักลงทุนจากจีนและญี่ปุ่นเพิ่มเติม โดยเฉพาะนักลงทุนจากจีนในกลุ่มซัพพลายเออร์จะตามเข้ามาลงทุน หลังจากที่ จงเช่อ รับเบอร์ เข้ามาลงทุนผลิตและจำหน่ายยางรถยนต์ในไทย โดยตั้งโรงงานในนิคมอุตสาหกรรมอมตะซิตี้ จ.ระยอง ในเฟสที่ 1 แล้ว และอยู่ระหว่างขยายเฟสที่ 2 คาดว่าจะเริ่มผลิตได้ในปีนี้
นอกจากนี้ ยังมีการเจรจากับนักลงทุนจากญี่ปุ่น ที่ยังให้ความสนใจเข้ามาลงทุนในไทยต่อเนื่อง และส่วนใหญ่ยังเป็นการลงทุนในกลุ่มชิ้นส่วนยานยนต์ ซึ่งล่าสุดมีลูกค้าของอมตะที่ซื้อที่ดินอยู่แล้วและอยู่ระหว่างเจรจาเพื่อที่จะขยายการลงทุนด้วยการซื้อที่ดินอีก 30-40 ไร่ เพื่อรองรับการส่งออกที่ยังคงมีการขยายตัว
 
ด้าน P/E ล่าสุดของ AMATA ต่ำกว่ากลุ่มอสังหาริมทรัพย์ และต่ำกว่าตลาดหลักทรัพย์ โดยข้อมูล ณ วันที่ 8 ก.ค.59 P/E อยู่ที่ 11.92 เท่า ขณะที่ P/E กลุ่มอสังหาริมทรัพย์อยู่ที่ 16.05 เท่า ตลาดอยู่ที่ 22.14 เท่า
ขณะที่มีอัพไซด์จากราคาเป้าหมายโดยเฉลี่ยที่ 15.08 บาท ที่ 11.70% คำนวณจากราคาหุ้นปิดตลาดวานนี้ (11 ก.ค.) ที่ 13.50 บาท ปรับตัวขึ้น 0.50 บาท หรือ 3.85% ด้วยมูลค่าการซื้อขาย 208.42 ล้านบาท จึงถือว่า AMATA เป็นหุ้นที่น่าลงทุน เนื่องจากยังมีราคาถูก มีอัพไซด์จากราคาเป้าหมายที่นักวิเคราะห์ให้ อีกทั้งธุรกิจยังเติบโตได้ดี
 
บล.ซีไอเอ็มบี (ประเทศไทย) แนะนำซื้อ AMATA โดยให้ราคาเป้าหมายที่ 18.00 บาท ขณะที่บล.ทิสโก้ แนะนำ “ซื้อ” เช่นกันโดยให้ราคาเป้าหมายที่ 17.20 บาท